出都門
作者：周行己
朝代：宋

paragraphs: 攘攘宇宙內，經營固多端。
有求皆勞生，此身豈能安。
艱難出都門，所歷百辛酸。
秣馬臨遠道，欲去復盤桓。
久客人情深，决別淚汍瀾。
親知無別語，勸我但加餐。
去去忍回首，西望路漫漫。
緬懷白雲下，矯首時獨看。
平生扁舟興，來此事征鞍。
來時顔色好，歸時衣裳寬。
上馬不能恨，下馬不敢嘆。
但願還家樂，不辭行路難。